Pretoria het ŉ nuwe burgemeesterCilliers Brink (Foto: CityTshwane/Twitter) Cilliers Brink, die veelpartykoalisie burgemeesterskandidaat, is Dinsdagmiddag as die nuwe uitvoerende burgemeester van Pretoria aangewys. Die Onafhanklike Verkiesingskommissie het die stemmery as vry en regverdig verklaar. Altesaam 211 raadslede in die Tshwane-stadsraad het gestem en twee raadslede het nie ŉ stem uitgebring nie. Daar was nie enige bedorwe stembriewe nie. Ofentse Moalusi van Cope het 102 stemme ontvang en Brink het 109 stemme ontvang. Die stad was leierloos nadat Randall Williams in Februarie as burgemeester bedank het. Sy opvolger, dr. Murunwa Makwarela, is kort daarna as raadslid afgedank, aangesien hy in 2016 insolvent verklaar is. Brink het die raadslede bedank vir die vertroue wat hulle in hom geplaas het. “Ek is nie hier namens myself of selfs namens ŉ enkele party nie, maar namens ŉ koalisie. Die vennote in die koalisie het dalk verskille, maar dit wat ons saambind, is sterker as dit waaroor ons verskil. Ons het gedeelde waardes en belange.” Hy het onderneem om ŉ hoofstad te bou wat werk – wat nie gebuk gaan onder korrupsie nie en waar inwoners waarde vir hul geld kry wat betref die basiese dienste wat verskaf word. Hy het ook verwys na die suksesverhaal van die Wes-Kaap en om inspirasie uit dié provinsie te put. “Ons wil egter ons eie bekwame stad bou in die noorde van die land.” Hy het onderneem om ook die finansies van die munisipaliteit reg te ruk en die finansiële kontrole op te bou wat afgebreek is of nooit bestaan het nie. Brink het ook sy hand van samewerking uitgereik na die raadslede wat nie vir hom gestem het nie. LET’S BUILD A CAPITAL CITY THAT WORKS FOR ALL OF ITS PEOPLE. pic.twitter.com/fyzBgD9axX — Mayor Cilliers Brink (@tshwane_mayor) March 28, 2023